Katalóníumenn snúast af hörku gegn stjórnlagadómstóli Spánar - segja hann pólitískan - þeir haldi sínu striki í sjálfstæðismálinu - Frétt - Evrópuvaktin
Katalóníumenn snúast af hörku gegn stjórnlagadómstóli Spánar - segja hann pólitískan - þeir haldi sínu striki í sjálfstæðis­málinu
9. maí 2013 klukkan 16:03
Artur Mas, forsætisráðherra Katalóníu, hefur brugðist harkalega við úrskurði stjórnlagadómstóls Spánar um að ógilda fullveldisyfirlýsingu héraðsþings Katalóníu.
Æðsti dómstóll Spánar féllst miðvikudaginn 8. maí á andmæli Spánarstjórnar gegn textanum sem héraðsþing Katalóníu samþykkti í janúar 2013 um að svæðið væri „fullvalda stjórnmálaleg og lagaleg eining“. Þessi orð urðu til þess að ríkislögmaður Spánar kærði textann til stjórnlagadómstólsins þar sem hann bryti „alfarið í bága við stjórnarskrána“.
Héraðsþing Katalóníu samþykkti aðra ályktun í mars með fyrirvara-stuðningi Sósíalistaflokks Katalóníu (PSC) í því skyni að móta lögfræðilega réttan farveg til undirbúnings þjóðaratkvæðagreiðslu um sjálfsákvörðunarrétt héraðsins á næsta ári. Ríkisstjórn Spánar hefur ekki snúist gegn þessari samþykkt, „ekki enn“ segir spænska blaðið El País á vefsíðu sinni. Stjórnlagadómstóllinn hefur á hinn bóginn óskað skýringa frá þingi Katalóníu á því hvorn textann þingið telur gildan. „Textarnir eru algjörlega samhljóða,“ segir Francesc Homs, talsmaður stjórnar Katalóníu.
Katalóníustjórn hefur 20 daga frest frá stjórnlagadómstólnum til að andmæla úrskurði hans.
Artur Mas var skorinorður á Katalóníuþingi miðvikudaginn 8. maí þegar hann ræddi úrskurð stjórnlagadómstólsins:
„Við munum ekki láta pólítískan dómstól hafa vilja Katalóníumanna að engu. Við frestum engu. Við munum halda okkar striki þrátt fyrir hindranir. Við munum ekki víkja af leið sem ákveðin hefur verið af Katalóníumönnum.“
Mas og Núría de Gispert, forseti Katalóníuþings, sögðu úrskurð dómstólsins „fáheyrðan“.
„Fyrir þessu eru engin dæmi. Við höfum aldrei kynnst neinni ákvörðun af þessu tagi,“ sagði De Gispert. „Hér er í raun um pólitíska niðurstöðu að ræða.“ Mas lýsti einnig undrun yfir að stjórnlagadómstóllinn skyldi hafa gefið úrskurð af þessu tagi um ályktun þingsins sem hefði ekkert lagalegt gildi.
Joan Herrera, leiðtogi hins vinstrisinnaða Iniciativa-hóps sem styður áform ríkisstjórnarinnar um þjóðaratkvæðagreiðslu sagði að stjórnlagadómstóllinn hefði tapað þeim litla trúverðugleika sem hann átti þó enn eftir og hann sagði úrskurðinn „algjörlega ólýðræðislegan“. Jordi Turull, talsmaður stjórnarflokksins, CiU, lagði áherslu á að úrskurðurinn mundi ekki leiða til neinna breytinga á markaðri leið til þjóðaratkvæðagreiðslu. „Við munum ekki láta pólitískan dómstól, en það er rétt lýsing á stjórnlagadómstólnum, valta yfir vilja Katalóníumanna.“
Með úrskurðinum miðvikudaginn 8. maí hefur stjórnlagadómstóllinn þrisvar sinnum gripið fram fyrir hendur á héraðsþingi á Spáni. Í fyrsta sinn gerðist það 1983 þegar hann úrskurðaði um sögulegt sjálfstæði Navarre innan héraðsskipunar Spánar. Í annað skipti gerðist það árið 1999 þegar þing Baska sagðist ætla að leggja niður þing sitt í Vitoria og skipa útlagastjórn að fyrirmynd PKK hjá Kúrdum.